Die Pos | Crime | Diewe steel skool se rekenaars in nagtelike ure
Diewe steel skool se rekenaars in nagtelike ure
03 November 2017 l Carina Bester l Views: 522 l 3 months ago
Laerskool Eugène N. Marais op Mookgophong het op Donderdagaand, 26 Oktober, derduisende rande se skade gely nadat diewe die skool se rekenaarsentrum leeg gedra het.
Diewe het vroeër vandeesmaand ook by Laerskool Warmbad se rekenaarsentrum ingebreek en vir die tweede keer dié skool se rekenaarsentrum léég gedra.
Volgens Charl Weideman, skoolhoof, is hy Donderdagaand, omstreeks 21:00 by die skool weg ná 'n vergadering. "Die diewe het die dak van die rekenaarsentrum teen ongeveer 22:20 oopgesny en so toegang tot die sentrum verkry." Die inbrekers het vermoedelik die sentrum se alarm ontkoppel en 40 rekenaars met die skerms gesteel. Hulle het die skerms se drade geknip en die sleutelborde en muise net so gelos, het Weideman gesê.
Dit is die tweede keer in 'n jaar dat dié skool onder diewe deurgeloop het nadat diewe in Junie verlede jaar by die kantoor ingebreek en die kluis met 'n hoekslyper oopgesny het. Die diewe het toe ook deur die dak ingekom en met kontant, skootrekenaars en tablette gevlug.